C 47/114
RO
Jurnalul Oficial al Uniunii Europene
7.2.2023
Miercuri, 6 iulie 2022
80. salută adoptarea Strategiei naționale pentru urmărirea penală a crimelor de război pentru perioada 2021-2026 și începerea recentă a activității diverselor organisme și mecanisme de raportare legate de activitatea sa; subliniază importanța punerii în aplicare transparente și inclusive a strategiei; îndeamnă autoritățile sârbe să acționeze în mod decisiv împotriva glorificării criminalilor de război condamnați și să înceteze toată retorica și acțiunile care subminează integritatea țărilor din vecinătate și amenință stabilitatea și reconcilierea regională; îndeamnă autoritățile sârbe să se angajeze în mod veritabil în investigarea și judecarea cazurilor de crime de război; reafirmă că negarea genocidului n u-și are locul în Europa; 81. subliniază că este importantă cooperarea regională în legătură cu crimele de război și persoanele dispărute, invită autoritățile sârbe să condamne toate formele de discurs de incitare la ură, campaniile de intimidare și aprobarea publică și negarea genocidului, a crimelor împotriva umanității și a crimelor de război; regretă că unele autorități sârbe și unii politicieni sârbi continuă să nege genocidul de la Srebrenița; invită autoritățile sârbe să garanteze continuarea proceselor pentru crime de război, inclusiv la nivel local, și să facă dreptate victimelor, prin recunoașterea și respectarea sentințelor judecătorești privind crimele de război, combaterea impunității pentru crimele de război, anchetarea cazurilor de persoane dispărute, cercetarea mormintelor și sprijinirea eforturilor procurorilor naționali de a-i aduce pe făptași în fața justiției; 82. condamnă prezența crescândă în spațiul mediatic a infractorilor de război condamnați, cum ar fi Veselin Šljivančanin, Dragoljub Ojdanić și Nikola Šainović, pe care îl folosesc pentru a transmite ură și intoleranță față de minoritățile naționale din Serbia; 83. face apel la UE și la aliații săi să consolideze și mai mult activitatea de reconciliere; salută angajamentul reînnoit al aliaților UE, în special numirea trimișilor speciali ai SUA, Regatului Unit și Germaniei pentru Balcanii de Vest și le solicită să se angajeze într-o strânsă cooperare și coordonare cu trimisul UE pentru a consolida influența și a oferi consiliere și sprijin coerente; 84. își reafirmă sprijinul pentru inițiativa de instituire a Comisiei regionale pentru stabilirea faptelor legate de crimele de război și de alte încălcări grave ale drepturilor omului pe teritoriul fostei Iugoslavii (RECOM); 85. salută începutul implementării unei zone fără tarife de roaming în întreaga regiune a Balcanilor de Vest de la 1 iulie 2021, fapt care îmbunătățește conectivitatea și aduce beneficii tangibile și concrete cetățenilor și întreprinderilor din regiune; salută adoptarea Declarației de la Brdo, semnată de funcționari UE și de liderii țărilor din Balcanii de Vest, care recunoaște importanța acestei realizări; îndeamnă Consiliul și Comisia să colaboreze cu autoritățile din țările din Balcanii de Vest pentru a introduce o zonă fără tarife de roaming între Balcanii de Vest și Uniunea Europeană; 86. îndeamnă autoritățile sârbe să sprijine fără echivoc instituirea unei piețe regionale comune în cadrul procesului de la Berlin, ca un pas preliminar pe calea aderării la UE; subliniază că toate schemele de cooperare economică regională din Balcanii de Vest ar trebui să fie incluzive și acceptabile pentru toate cele șase țări, stabilind o cooperare în termeni egali între acestea, întărind totodată alinierea la standardele și acquis-ul UE;
Reformele socioeconomice 87.
salută progresele înregistrate în dezvoltarea unei economii de piață funcționale, deși statul continuă să exercite o influență puternică, și faptul că impactul crizei provocate de pandemia de COVID-19 asupra economiei a fost diminuat cu succes, printre altele prin măsuri de sprijin fiscal și monetar adoptate în timp util; invită totuși autoritățile sârbe să acorde sprijin specific legat de pandemie gospodăriilor și întreprinderilor vulnerabile; observă că UE a continuat să acorde sprijin esențial Serbiei pentru redresarea sa socioeconomică și pentru nevoile medicale imediate, printre care un ajutor suplimentar de 10 milioane EUR; 88.
observă cu îngrijorare că nu a fost anchetată niciuna dintre acuzațiile menționate în raportul anterior elaborat de jurnaliștii de investigație despre manipularea de către guvern a statisticilor COVID-19 în scopuri politice; subliniază că încrederea și transparența sunt deosebit de importante în eforturile guvernului împotriva COVID-19 și îndeamnă, prin urmare, guvernul sârb să pună la dispoziția cetățenilor toate statisticile relevante; 89. constată că, în ciuda îmbunătățirilor, piața muncii suferă încă de probleme structurale și se confruntă cu provocări demografice și în materie de migrație; invită Serbia să îmbunătățească poziția femeilor pe piața muncii și să adapteze și mai mult educația și formarea la nevoile pieței muncii, în special în domeniul educației și formării profesionale, având în vedere tranziția verde și digitală;